Γνωμοδότηση της Οικονομικής και Κοινωνικής Επιτροπής για το «Πράσινο Βιβλίο σχετικά με τη σύγκλιση στους κλάδους των τηλεπικοινωνιών, των μέσων επικοινωνίας και των τεχνολογιών των πληροφοριών καθώς και σχετικά με τις συνέπειες για τις κανονιστικές ρυθμίσεις - Προσέγγιση υπό το πρίσμα της κοινωνίας των πληροφοριών»

(98/C 214/23)

Στις 5 Δεκεμβρίου 1997, και σύμφωνα με το άρθρο 198 της Συνθήκης περί ιδρύσεως της Ευρωπαϊκής Κοινότητας, η Επιτροπή αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για το ανωτέρω βιβλίο.

Το τμήμα βιομηχανίας, εμπορίου, βιοτεχνίας και υπηρεσιών στο οποίο ανατέθηκε η οργάνωση των σχετικών εργασιών της ΟΚΕ, υιοθέτησε τη γνωμοδότησή του την 1η Απριλίου 1998. Εισηγητής ήταν ο κ. Morgan.

Κατά την 354η σύνοδο ολομέλειάς της (συνεδρίαση της 29ης Απριλίου), η Οικονομική και Κοινωνική Επιτροπή υιοθέτησε με 91 ψήφους υπέρ, 5 κατά και 6 αποχές την ακόλουθη γνωμοδότηση.

1. Εισαγωγή

1.1. Η ΟΚΕ αναγνωρίζει ότι το Πράσινο Βιβλίο αποτελεί κύρια πρωτοβουλία στο πλαίσιο του «κυλιομένου σχεδίου δράσης για την Ευρώπη ενόψει της παγκόσμιας κοινωνίας των πληροφοριών» () και ταυτόχρονα θεσπίζει ένα νέο ρυθμιστικό πλαίσιο για το μέλλον της κοινωνίας αυτής.

1.2. Η σύγκλιση αποτελεί ζήτημα ουσιαστικής σημασίας για την οικονομική επιτυχία και την κοινωνική πρόοδο στην Ευρώπη. Τα διάφορα ζητήματα είναι εκτεταμένα και περίπλοκα. Εάν η Ευρώπη μπορέσει να ελέγξει τις εξελίξεις αυτές με τη δημιουργία ενός περιβάλλοντος που ευνοεί την αλλαγή, τότε θα δημιουργήσει μια ισχυρή κινητήρια δύναμη για την οικονομική ανάπτυξη, την προώθηση της απασχόλησης, την αύξηση της επιλογής του καταναλωτή και την ενίσχυση της πολιτιστικής πολυμορφίας. Εάν η Ευρώπη δεν ενστερνιστεί σύντομα τη σύγκλιση (και ήδη σημειώνει καθυστέρηση στον καίριο τομέα του Διαδικτύου), τότε υπάρχει ο πραγματικός κίνδυνος να παραγκωνισθούν οι ευρωπαϊκές επιχειρήσεις και πολίτες από την επανάσταση των πληροφοριών, η οποία αποτελεί κινητήρια δύναμη για τις επιχειρήσεις, τους χρήστες και τις κυβερνήσεις παγκοσμίως.

1.3. Κατά τη γνώμη της ΟΚΕ η κινητήρια δύναμη και ο βηματοδότης της κοινωνίας των πληροφοριών θα είναι η ολοένα και μεγαλύτερη σύγκλιση των διαφόρων τομέων. Η σύγκλιση αυτή θα προκαλέσει αλλαγές στις συνθήκες εργασίας και διαβίωσης, στο είδος και στο βαθμό απασχόλησης καθώς και στην παραγωγή εμπορευμάτων και στην προσφορά υπηρεσιών. Το ρυθμιστικό πλαίσιο των τομέων αυτών θα αποτελέσει αποφασιστικό παράγοντα (α) για την εξασφάλιση και την ενίσχυση της ικανότητας των ευρωπαϊκών επιχειρήσεων να εισάγουν καινοτομίες, και (β) για την απασχόληση καθώς και για τις μελλοντικές συνθήκες εργασίας και διαβίωσης στην Ευρώπη.

1.4. Στο πλαίσιο του «κυλιομένου προγράμματος δράσης», το εν λόγω Πράσινο Βιβλίο ασχολείται με τη σύγκλιση και τη ρύθμισή της. Η ορθή ρύθμιση θεωρείται αποφασιστικής σημασίας για την πλήρη συμμετοχή της Ευρώπης στις εξελίξεις. Στις απαντήσεις που δίνονται στις ακόλουθες ερωτήσεις, η ΟΚΕ επικεντρώθηκε στο ειδικό ζήτημα της σύγκλισης και της ρύθμισης. Συγκεκριμένα, η ΟΚΕ θεωρεί ότι άλλες πτυχές της κοινωνίας των πληροφοριών εξετάζονται ή έχουν ήδη εξετασθεί από την ΟΚΕ, σε γνωμοδοτήσεις της σχετικά με διάφορα θέματα που θίγει το «κυλιόμενο πρόγραμμα δράσης».

1.5. Το κύριο ερώτημα που θέτει το Πράσινο Βιβλίο είναι το εξής:

Εάν η σύγκλιση απαιτεί την προσαρμογή των υφιστάμενων νομοθετικών προσεγγίσεων, τότε η εν λόγω σύγκλιση οφείλει:

(i)

να εμπλουτίσει και εάν είναι δυνατόν να επεκτείνει τα υφιστάμενα κανονιστικά πλαίσια 7

(ii)

να θεσπίσει νέο πλαίσιο για πολλές υπηρεσίες διαλογικές και άμεσης επικοινωνίας, ανάλογο με εκείνο που ισχύει για τις παραδοσιακές τηλεπικοινωνίες και δραστηριότητες και τις εκπομπές 7

(iii)

ή τελικά, να θεσπίσει ένα συγκεντρωτικό πλαίσιο που να ακολουθεί παρόμοιες κανονιστικές προσεγγίσεις και για τους τρεις τομείς;

1.6. Η ΟΚΕ διαφωνεί με την υιοθέτηση της δεύτερης προσέγγισης ως προς τις κανονιστικές διατάξεις και τάσσεται υπέρ του συνδυασμού της πρώτης και της τρίτης προσέγγισης, στο βαθμό που ο εν λόγω συνδυασμός είναι εφικτός μακροπρόθεσμα. Στο άμεσο μέλλον, οι κανονιστικές ρυθμίσεις πρέπει να βασίζονται στις ισχύουσες αρχές 7 ωστόσο, λόγω του εντεινόμενου ανταγωνισμού, οι ρυθμίσεις μπορεί να γίνουν λιγότερο περίπλοκες. Όταν οι νέες υποδομές και υπηρεσίες εδραιωθούν και γίνουν γνωστές οι προτιμήσεις των νέων χρηστών, το σύνολο του νομοθετικού πλαισίου μπορεί να επανεξετασθεί.

2. Σύνοψη του Πράσινου Βιβλίου

2.1. Η κοινωνία των πληροφοριών γίνεται πραγματικότητα. Η ανάπτυξή της τροφοδοτείται από την ταχεία τεχνολογική πρόοδο που μεταβάλλει τον τομέα των πληροφοριών. Η φύση και η ταχύτητα της μεταβολής αυτής ενδέχεται να θέσει νέες προκλήσεις στους υπεύθυνους για τη χάραξη πολιτικών.

2.2. Ένας από τους σημαντικότερους παράγοντες είναι η αυξανόμενη χρήση των ίδιων τεχνολογιών από διάφορους τομείς (κυρίως οι τομείς των τηλεπικοινωνιών, των μέσων ενημέρωσης και της τεχνολογίας των πληροφοριών). Η σύγκλιση αυτή γίνεται ολοένα και πιο εμφανής με την ανάδειξη του Διαδικτύου (Internet) και με την αυξανόμενη ικανότητα των υφιστάμενων δικτύων να χρησιμοποιούνται τόσο για τις τηλεπικοινωνίες όσες και για εκπομπές. Το φαινόμενο της σύγκλισης είναι σχετικά νέο και υφίστανται πολυάριθμες διαφορετικές απόψεις σχετικά με τις επιπτώσεις του στην κοινωνία και στην οικονομική δραστηριότητα.

2.3. Όλοι συμφωνούν ότι οι εξελίξεις στην ψηφιακή ηλεκτρονική και στο λογισμικό δημιουργούν ένα τεχνολογικό δυναμικό όσον αφορά την νέα προσέγγιση της παροχής και κατανάλωσης υπηρεσιών πληροφοριών. Υπάρχουν αντιθέτως διαφωνίες σχετικά με το κατά πόσο οι εξελίξεις αυτές θα επηρεάσουν τις υφιστάμενες πρακτικές και σε τι χρονικό διάστημα.

2.3.1. Ορισμένοι θεωρούν ότι η σύγκλιση θα οδηγήσει στην πλήρη και ταχεία μεταβολή των υφιστάμενων υπηρεσιών τηλεπικοινωνιών, μέσων ενημέρωσης και τεχνολογίας των πληροφοριών κατά τέτοιο τρόπο ώστε αυτές οι χωριστές ομάδες υπηρεσιών θα συγχωνευθούν, καθιστώντας ασαφείς τις διακρίσεις που υφίσταντο μεταξύ τους.

2.3.2. Άλλοι θεωρούν ότι η ιδιαιτερότητα των υφιστάμενων χωριστών τομέων θα περιορίσει την έκταση της συγχώνευσης των υπηρεσιών και ότι ο τομέας των μέσων ενημέρωσης λειτουργεί ως φορέας των κοινωνικών, πολιτιστικών και ηθικών αξιών της κοινωνίας μας και τούτο είναι ανεξάρτητο από την τεχνολογία στην οποία βασίζεται για να πλησιάσει τον καταναλωτή. Τούτο σημαίνει ότι η ρύθμιση των κοινωνικών συνθηκών και το περιεχόμενο των υπηρεσιών πληροφοριών πρέπει να διαχωρίζονται προκειμένου να εξασφαλισθεί αποτελεσματικότητα και ποιότητα.

2.3.3. Άλλοι ακόμη, θεωρούν ότι, για να γίνει αυτό, θα απαιτηθεί μεγάλο χρονικό διάστημα.

2.4. Ωστόσο, είναι σαφές ότι οι επιπτώσεις των εξελίξεων ενδέχεται να είναι εκτεταμένες. Η ανάδειξη νέων υπηρεσιών και η ανάπτυξη των υφιστάμενων υπηρεσιών αναμένεται να επεκταθεί στο σύνολο της αγοράς πληροφοριών. Τούτο θα δημιουργήσει νέες ευκαιρίες οικονομικής ανάπτυξης και απασχόλησης. Παράλληλα, το νέο περιβάλλον των υπηρεσιών επικοινωνίας θα παράσχει νέες ευκαιρίες για τη βελτίωση της ποιότητας διαβίωσης των ευρωπαίων πολιτών, με την αύξηση της δυνατότητας επιλογής των καταναλωτών, την διευκόλυνση της πρόσβασης στα πλεονεκτήματα της κοινωνίας των πληροφοριών και την προώθηση της πολιτισμικής ποικιλομορφίας.

2.5. Συνεπώς, οι εξελίξεις αυτές ενδέχεται να είναι θετικές για την ευρωπαϊκή οικονομική και κοινωνική πρόοδο και πρέπει να προωθηθούν. Χρειάζονται κατάλληλες πολιτικές προκειμένου να δημιουργηθεί ένα ευνοϊκό περιβάλλον για τη σύγκλιση και να διασφαλισθεί ότι θα αξιοποιηθούν εγκαίρως οι ενδεχόμενες ευκαιρίες.

2.6. Εφεξής, χρειάζεται εκτεταμένη και εις βάθος συζήτηση σχετικά με το φαινόμενο σύγκλισης και τις επιπτώσεις του αν εκληφθεί ως συμβολή στην χάραξη μιας τέτοιας πολιτικής. Στόχος του Πράσινου Βιβλίου είναι η έναρξη μιας τέτοιας συζήτησης. Η συζήτηση αυτή πρέπει να λάβει υπόψη και άλλες δράσεις της Επιτροπής στους τομείς των τηλεπικοινωνιών, των μέσων ενημέρωσης και της τεχνολογίας πληροφοριών. Ειδικότερα, η συζήτηση αυτή αποκτά εξαιρετική σημασία για τη μελλοντική μορφή που θα λάβει ο τομέας των τηλεπικοινωνιών μετά την πλήρη ελευθέρωση των υπηρεσιών και της υποδομής τηλεπικοινωνιών από την 1η Ιανουαρίου 1998.

2.6.1. Οι διεργασίες που άρχισαν με το Πράσινο Βιβλίο πρέπει να διασφαλίσουν ότι κατά τη συνολική αναθεώρηση της αποτελεσματικότητας της ρυθμιστικής δέσμης του 1998 για τις τηλεπικοινωνίες (η οποία θα διενεργηθεί κατά τα τέλη 1999), θα συνεκτιμηθούν πλήρως οι επιπτώσεις της σύγκλισης στον εν λόγω τομέα.

2.6.2. Ακόμη, η αναθεώρηση όσον αφορά τα καλωδιακά δίκτυα (), η οποία πραγματοποιείται βάσει ελευθέρωσης και ειδικότερα ως αποτέλεσμα της δέσμευσης που αναλήφθηκε στο πλαίσιο της οδηγίας για τα καλωδιακά δίκτυα () και της οδηγίας όσον αφορά το πλήρες άνοιγμα των αγορών τηλεπικοινωνιών στον ανταγωνισμό () αποτελεί αντικείμενο χωριστής ανακοίνωσης της Επιτροπής. Με την αναθεώρηση επιδιώκεται η δημιουργία μιας ανοιχτής και ανταγωνιστικής διάρθρωσης της αγοράς όσον αφορά την προσφορά τηλεπικοινωνιακών υπηρεσιών και καλωδιακών τηλεοπτικών δικτύων, η οποία μπορεί να έχει σημαντικές επιπτώσεις στις αγορές που επηρεάζονται από τη σύγκλιση. Ειδικότερα, θα ενισχύσει τον ανταγωνισμό και θα προλάβει την εμφάνιση νέων αντιανταγωνιστικών θέσεων ή περιορισμού του ανταγωνισμού. Ο έντονος ανταγωνισμός στους εν λόγω τομείς θα ενισχύσει την ανάπτυξη νέων καινοτόμων υπηρεσιών προς όφελος των ευρωπαίων καταναλωτών και θα προσφέρει την κατάλληλη εμπειρογνωμοσύνη στην ευρωπαϊκή βιομηχανία και τους παρόχους υπηρεσιών προκειμένου να ανταγωνιστούν στις παγκόσμιες αγορές.

2.7. Στόχος είναι να διασφαλισθεί μια ανταγωνιστική βασική δομή της αγοράς 7 ο επίκαιρος χαρακτήρας του Πράσινου Βιβλίου προκύπτει από το γεγονός ότι η ανάπτυξη των νέων αγορών θα είναι ταχεία και θα έχει ουσιαστικά παγκόσμιο χαρακτήρα. Εάν τα εφαρμοζόμενα ρυθμιστικά πλαίσια στα κράτη μέλη ή στην Ευρώπη δεν είναι κατάλληλα για την ανάπτυξη των νέων αυτών αγορών, ή ακόμη εμποδίζουν την ανάπτυξή τους, τότε η Ευρώπη θα βρίσκεται σε μειονεκτική ανταγωνιστική θέση και θα έχει να αντιμετωπίσει πιο ευέλικτους παγκόσμιους ανταγωνιστές. Το γεγονός αυτό θα περιορίσει τη συμμετοχή των καταναλωτών με τον περιορισμό της επιλογής και την εξασθένιση της εμπιστοσύνης του καταναλωτή στις νέες υπηρεσίες και θα έχει αρνητικές συνέπειες στην οικονομική ανάπτυξη και στην δημιουργία θέσεων απασχόλησης στην Ευρώπη.

2.8. Το Πράσινο Βιβλίο εξετάζει τη φύση του φαινομένου της σύγκλισης και επικεντρώνεται στην παροχή υπηρεσιών και στα δίκτυα στα οποία βασίζεται. Ακόμη, ασχολείται με τις επιπτώσεις τόσο της μορφής όσο και της ουσίας των ρυθμίσεων που ενδέχεται να προκύψουν από τη σύγκλιση. Αν και το Πράσινο Βιβλίο ασχολείται με ορισμένες πτυχές του ρυθμιστικού πλαισίου για την παροχή υπηρεσιών, οποιεσδήποτε μελλοντικές πρωτοβουλίες στον τομέα αυτό δεν θα επηρεάσουν τις παρούσες εργασίες της Επιτροπής ή την εφαρμογή της υφιστάμενης κοινοτικής νομοθεσίας.

2.9. Το Πράσινο Βιβλίο δεν λαμβάνει οριστικές θέσεις όσον αφορά τις νέες ρυθμιστικές δομές. Πράγματι, αναγνωρίζει ότι η σύγκλιση μπορεί να οδηγήσει σε λιγότερη ρύθμιση των τομέων των τηλεπικοινωνιών και μέσων ενημέρωσης και δεν πρέπει να οδηγήσει σε περισσότερες ρυθμίσεις, σε τομείς όπως η τεχνολογία των πληροφοριών (με εξαίρεση τους τομείς που δεν περιλαμβάνονται στο Πράσινο Βιβλίο). Αντίθετα, αναλύει το φαινόμενο της σύγκλισης όπως διαφαίνεται στην αγορά, εντοπίζει διάφορα θέματα που σχετίζονται με τη νομοθεσία, η οποία προκύπτει από τις εξελίξεις και θέτει ερωτήματα σχετικά με τα εν λόγω ζητήματα.

3. Ερώτηση 1

Η φύση και οι συνέπειες της σύγκλισης σήμερα:

3.1. Ερώτηση 1Α

Σε ποιο βαθμό και με τι ταχύτητα επηρεάζει η σύγκλιση που πραγματοποιείται σε τεχνολογικό επίπεδο τους τομείς της βιομηχανίας, των υπηρεσιών και της αγοράς;

Η ΟΚΕ θεωρεί ότι η ερώτηση θα απαντηθεί από τον τομέα κατά την διαδικασία διαβούλευσης.

3.2. Ερώτηση 1Β

Είναι αισθητές πλέον οι επιπτώσεις της σύγκλισης στον επιχειρηματικό κόσμο και στην καθημερινή μας ζωή και εάν ναι με ποιο τρόπο;

3.2.1. Εάν ο πληθυσμός χωρισθεί χονδρικά στις ακόλουθες τέσσερις κατηγορίες:

(i)

στα άτομα που εργάζονται σε επιχειρήσεις κατά τη διάρκεια της εργασίας τους 7

(ii)

στα άτομα που εργάζονται σε επιχειρήσεις (και σε συνταξιούχους που εργαζόντουσαν σε επιχειρήσεις) κατά τον ελεύθερο χρόνο τους 7

(iii)

στους νέους 7

(iv)

στα λοιπά άτομα (περίπου το ήμισυ του συνολικού αριθμού) τόσο κατά τη διάρκεια της εργασίας τους όσο και κατά τον ελεύθερο χρόνο τους,

θα διαπιστωθεί τότε ότι η επίδραση της σύγκλισης για την πρώτη κατηγορία είναι έντονη, για τη δεύτερη σημαντική, για την τρίτη κατηγορία η χρήση των νέων τεχνολογιών αποτελεί τρόπο ζωής ενώ για την τέταρτη κατηγορία η σύγκλιση των διαφόρων τομέων επικοινωνίας έχει πολύ μικρή επίδραση.

3.2.2. Όσον αφορά την πρώτη κατηγορία, δηλαδή τους εργαζόμενους σε επιχειρήσεις κατά τη διάρκεια της εργασίας τους, υπάρχει ένας προσωπικός υπολογιστής σε κάθε γραφείο. Ταυτόχρονα οι φορητοί ηλεκτρονικοί υπολογιστές και τα κινητά τηλέφωνα αποτελούν το κύριο όργανο εργασίας των συχνά μετακινούμενων εργαζομένων, ενώ οι παρουσιάσεις μέσω πολυμέσων αποτελούν βασικό εργαλείο της επιχειρηματικής δραστηριότητας. Η χρησιμοποίηση του ηλεκτρονικού ταχυδρομείου (E-mail) είτε μέσω του προσωπικού είτε του φορητού ηλεκτρονικού υπολογιστή, και γενικότερα η χρήση των κινητών επικοινωνιών, καθιστούν τις συγκλίνουσες τεχνολογίες απαραίτητες για την επικοινωνία στο πλαίσιο της επιχειρηματικής δραστηριότητας. Επιπλέον, οι ηλεκτρονικές εκδόσεις και το ηλεκτρονικό εμπόριο καθίστανται ταχύτατα βασικά τμήματα της επιχειρηματικής διαδικασίας. Βεβαίως, η χρησιμοποίηση του ηλεκτρονικού εμπορίου μεταξύ των επιχειρήσεων είναι σημαντικότερη από τη χρησιμοποίησή του μεταξύ επιχειρήσεων και πελατών.

3.2.3. Όσον αφορά τη δεύτερη ομάδα, που ουσιαστικά είναι η πρώτη ομάδα σε ένα διαφορετικό περιβάλλον, το σπίτι αποτελεί πλέον προέκταση του γραφείου. Οι προσωπικοί υπολογιστές που λειτουργούν κατ' οίκον παρέχουν βεβαίως και άλλες οικιακές ή προσωπικές υπηρεσίες, όπως αυτές που χρησιμοποιούν συνήθως οι συνταξιούχοι, η δε επεξεργασία κειμένων είναι ευρέως διαδεδομένη στα νοικοκυριά.

3.2.4. Οι νέοι με τη χρησιμοποίηση των προσωπικών υπολογιστών για την πραγματοποίηση σχολικών εργασιών, την επεξεργασία κειμένων και για ψυχαγωγικούς λόγους θεωρούν πλέον το μέσο αυτό ως αναπόσπαστο μέρος της προσωπικής τους ζωής.

3.2.5. Περίπου το ήμισυ του πληθυσμού δεν έρχεται σε επαφή με την τεχνολογία στο σπίτι εκτός από το τηλέφωνο και την τηλεόραση. Ενδεχομένως, η ομάδα αυτή μπορεί να ενδιαφερθεί να χρησιμοποιεί το Διαδίκτυο ή άλλες υπηρεσίες προστιθέμενης αξίας στην περίπτωση που οι εν λόγω υπηρεσίες παρέχονται μέσω της τηλεόρασης. Επί του παρόντος δεν υφίστανται επαρκή στοιχεία που να επιτρέπουν την εξαγωγή συμπερασμάτων.

3.2.6. Για την πλήρη ανάπτυξη των συγκλινουσών υπηρεσιών για οικιακή χρήση, θα χρειαστεί εν ευθέτω χρόνω να αυξηθεί το εύρος ζώνης μέσω ψηφιακής συνδρομητικής γραμμής xDSL (Digital Subscriber Loop) όταν τα συνεστραμμένα ζεύγη τηλεφωνικών γραμμών και τα ομοαξονικά καλώδια αντικατασταθούν από ασύρματη ευρεία ζώνη.

4. Ερώτηση 2

Οι κοινωνικοοικονομικές, επιχειρηματικές και καταναλωτικές συνέπειες της σύγκλισης:

4.1. Ερώτηση 2Α

Θα επηρεάσει σημαντικά η σύγκλιση τη δημιουργία θέσεων απασχόλησης, καθώς και την κατάρτιση και εκπαίδευση στην ΕΕ; Με ποιο τρόπο είναι πιθανόν να επηρεάσει η σύγκλιση τον τρόπο με τον οποίο εργαζόμαστε; Θα έχει η σύγκλιση τις ίδιες επιπτώσεις σε όλα τα κράτη μέλη της ΕΕ;

4.1.1. Η σύγκλιση ήδη επηρεάζει την απασχόληση σε σημαντικό βαθμό, και πιθανώς να ασκήσει μεγαλύτερη επίδραση καθώς οι συγκλίνουσες υπηρεσίες θα εισέρχονται στην ευρωπαϊκή κοινωνία. Με το «Κυλιόμενο σχέδιο δράσης για την Ευρώπη ενόψει της παγκόσμιας κοινωνίας των πληροφοριών» η Επιτροπή εξέτασε λεπτομερώς τις επιδράσεις στη διάρθρωση των επιχειρήσεων, την οργάνωση της εργασίας, την εκπαίδευση και την κατάρτιση την κοινωνική συνοχή και άλλες κοινωνικο-οικονομικές πτυχές. Ενώ η γνωμοδότηση αυτή αναφέρεται στο ρυθμιστικό καθεστώς για τις τρεις βιομηχανίες που εμπλέκονται στη σύγκλιση, η ΟΚΕ θα ήθελε να τονίσει το ενδιαφέρον της για τις κοινωνικο-οικονομικές πτυχές της σύγκλισης και την ανάγκη να αναπτυχθούν κανονιστικές ρυθμίσεις και σε αυτόν τον τομέα.

4.1.2. Στη θετική πλευρά συγκαταλέγεται το γεγονός ότι είναι βέβαιη η ύπαρξη μίας ακόρεστης ζήτησης για την παραγωγή περιεχομένου προγραμμάτων ταινιών, ψυχαγωγικών και αθλητικών εκδηλώσεων, παιχνιδιών, κ.λπ. Παραδείγματος χάρη τα δικαιώματα τηλεοπτικής μετάδοσης δημιουργούν περισσότερους επαγγελματίες αθλητές. Οι τηλεοπτικοί σταθμοί Discovery και National Geographic μας μεταφέρουν μέσω των οπτικοακουστικών μέσων πλησιέστερα στο φυσικό κόσμο. Επίσης σημαντικές δυνατότητες ανάπτυξης διαθέτει ο κλάδος των οπτικοακουστικών εκδόσεων.

4.1.3. Από την άλλη πλευρά, το ηλεκτρονικό εμπόριο και οι ηλεκτρονικές εκδόσεις ενδέχεται να έχουν αρνητικές συνέπειες καθώς η εικονική πρόσβαση δεν θα απαιτεί πλέον τη φυσική παρουσία ενός ατόμου σε ένα χώρο. Ο τομέας που αφορά άμεσα η εν λόγω εξέλιξη είναι ο τραπεζικός. Παρόλα αυτά, τα καταστήματα σε ακριβές περιοχές θα συνεχίσουν να ευδοκιμούν με νέες μορφές. Για παράδειγμα, τα συγκροτήματα κινηματογραφικών αιθουσών αναπτύσσονται σημαντικά παράλληλα με τις τηλεοπτικές ταινίες και τα καφεβιβλιοπωλεία σημειώνουν ανοδική πορεία, παράλληλα με την πώληση βιβλίων μέσω Διαδικτύου.

4.1.4. Επίσης, υφίσταται το ζήτημα των διαφορετικών συνεπειών για κάθε γενεά. Οι νέοι εξοικειώνονται εύκολα με την τεχνολογία, σε αντίθεση με άνεργους ηλικίας 50 ετών. Όσον αφορά την κατάρτιση, δεν έχουν όλα τα άτομα την ικανότητα χρησιμοποίησης της τεχνολογίας. Επίσης, δεν θα πρέπει σε καμία περίπτωση να υποτιμηθεί η ανάγκη κατάρτισης ενός μέρους του πληθυσμού για την απόκτηση των παραδοσιακών τεχνών και επαγγελματικών ικανοτήτων, οι οποίες ωστόσο ενδέχεται να απαιτούν ολοένα και περισσότερο μια βασική κατάρτιση στην τεχνολογία πληροφοριών. Το Internet αποτελεί φυσικά ένα πολύ ισχυρό μέσο εκπαίδευσης και κατάρτισης όπως αποδεικνύει και η επιτυχία του Πανεπιστημίου Internet στις ΗΠΑ.

4.1.5. Οι συνέπειες για τον τρόπο με τον οποίο εργαζόμαστε θα είναι πιθανότατα ποιοτικές. Αυτό φαίνεται και από την πρόοδο που έχει σημειωθεί κατά τα τελευταία 20 έτη. Πριν από είκοσι έτη δεν υπήρχαν προσωπικοί υπολογιστές, επεξεργασία κειμένου, έγχρωμες οθόνες, έγχρωμοι εκτυπωτές, ψηφιακοί δίσκοι (CD), CD-ROM, φαξ, κινητά τηλέφωνα, δορυφορικές ραδιοτηλεοπτικές μεταδόσεις, τηλεσυνδιασκέψεις ή Διαδίκτυο. Οι ΑΤΜ και οι πιστωτικές κάρτες δεν είχαν ακόμη την εκτεταμένη χρήση σε διεθνές επίπεδο που έχουν σήμερα. Οι εξελίξεις κατά τη διάρκεια της εν λόγω εικοσαετίας κατέστησαν την επαγγελματική δραστηριότητα αποτελεσματικότερη και αμεσότερη αλλά η φύση της εργασίας δεν έχει αλλάξει ουσιαστικά. Είναι δύσκολο να προβλεφθεί εάν θα σημειωθεί τέτοια αλλαγή στο μέλλον.

4.1.6. Βεβαίως, θα υπάρξουν μεταβολές ως προς ορισμένες κατηγορίες επαγγελμάτων. Θα απαιτούνται πλέον λιγότεροι τραπεζικοί υπάλληλοι, περισσότεροι υπάλληλοι για την επάνδρωση των κέντρων εξυπηρέτησης των πελατών, κ.λπ. Επίσης θα δημιουργηθούν νέες δυνατότητες στους τομείς της τηλεργασίας, της κατ' οίκον εργασίας και της αυτοαπασχόλησης μεγαλύτερης ποιότητας. Η διάκριση μεταξύ της αυτοαπασχόλησης και της εξαρτημένης εργασίας καθίσταται ολοένα λιγότερο σαφής. Το φαινόμενο αυτό προξενεί ερωτήματα σχετικά με το καθεστώς των εργαζομένων (π.χ. κάλυψη κινδύνων των εργαζομένων, προστασία στοιχείων των εργαζομένων, νομοθεσία περί λειτουργίας επιχειρήσεων).

4.1.7. Η μετάβαση στην κοινωνία των πληροφοριών απαιτεί κατάρτιση στην τεχνολογία των πληροφοριών. Εάν δεν εκπαιδευθεί επαρκής αριθμός μηχανικών υλικού και λογισμικού στην Ευρώπη, σημαντικές ειδικεύσεις θα μεταφερθούν στο εξωτερικό, π.χ. λογισμικό στην Ινδία.

4.1.8. Οπωσδήποτε οι επιπτώσεις αυτές θα γίνουν αισθητές σε όλες τις περιοχές της ΕΕ. Ο στόχος εδώ πρέπει να είναι ο εξής: οι αρνητικές επιπτώσεις για την απασχόληση δεν πρέπει να βαρύνουν δυσανάλογα την Ευρώπη προς όφελος της δημιουργίας θέσεων απασχόλησης σε περιοχές εκτός Ευρώπης.

4.1.9. Προκειμένου να επωφεληθούν όλες οι περιφέρειες από την κοινωνία των πληροφοριών είναι απαραίτητη η καθολική πρόσβαση ευρείας ζώνης παντού και σε ανταγωνιστικές τιμές. Δεν υπάρχει αμφιβολία ότι η επιτυχία του Internet στις ΗΠΑ οφείλεται κατά ένα μέρος στις χαμηλές τιμές των τοπικών κλήσεων σε παγκόσμια κλίμακα.

4.1.10. Ως προϋπόθεση για την επιτυχία των υπηρεσιών με πολυμέσα θα πρέπει να θεωρηθεί η ικανότητα των καταναλωτών και εργαζομένων να χρησιμοποιούν τις νέες τεχνολογίες (βλ. 4.3.4).

4.2. Ερώτηση 2Β

Ποιες είναι οι πιθανές επιπτώσεις στις τηλεπικοινωνίες, στα ΜΜΕ και στις Τεχνολογίες Πληροφόρησης, κυρίως όσον αφορά τις οικονομικές πτυχές των εν λόγω τομέων, τις παρεχόμενες υπηρεσίες και τους πιθανούς προμηθευτές υπηρεσιών;

4.2.1. Σύμφωνα με τις εκτιμήσεις θα ασκηθούν έντονες πιέσεις για την άρση των προστατευτικών ρυθμίσεων στις οποίες βασίζεται η λειτουργία των Δημοσίων Οργανισμών Τηλεπικοινωνιών (ΔΟΤ). Και αυτό αφενός, λόγω του φαινομένου World Com και του γεγονότος ότι η παροχή νέων υπηρεσιών μέσω του Διαδικτύου δεν συμβαδίζει με τον παραδοσιακό τρόπο λειτουργίας των διαφόρων εντολοδόχων ΔΟΤ. Εξάλλου, δεδομένου ότι ορισμένοι ΔΟΤ δεν έχουν την άδεια, βάσει των υφιστάμενων ρυθμίσεων, να εισέλθουν στην αγορά καλωδιακών επικοινωνιών και κινητής τηλεφωνίας, είναι δυνατόν να μην είναι σε θέση να προβούν σε αλλαγές στις επιχειρήσεις τους προκειμένου να εκμεταλλευθούν τη σύγκλιση όσο σύντομα θα επιθυμούσαν. Είναι πιθανόν να απαιτηθεί η αναδιάρθρωση των εν λόγω ΔΟΤ προκειμένου να διαφοροποιήσουν τις δραστηριότητές τους και να καταστούν ανταγωνιστικότερες στο πλαίσιο των νέων αγορών, όπως αναφέρεται και στην πρόταση οδηγίας για τα καλωδιακά τηλεοπτικά δίκτυα (). Όπως και να εξελιχθεί η κατάσταση, στρατηγική προτεραιότητα για τους ΔΟΤ αποτελεί η εισαγωγή της τεχνολογίας των μέσω των ψηφιακών συνδρομητικών γραμμών xDSL (Digital Subscriber Loop) προκειμένου να αυξηθεί το εύρος ζώνης που διατίθεται για τα συνεστραμμένα ζεύγη τηλεφωνικών γραμμών.

4.2.2. Εάν οι περιορισμοί χωρητικότητας των αναλογικών ραδιοτηλεοπτικών μεταδόσεων αρθούν από το μεγαλύτερο ψηφιακό φάσμα, η μοναδική θέση του δημόσιου τομέα ραδιοτηλεοπτικών μεταδόσεων θα μεταβληθεί. Το ήθος και οι στόχοι των δημόσιων υπηρεσιών μετάδοσης δεν θα αλλάξει αλλά τα μέσα επίτευξής τους θα χρειαστεί να προσαρμοστούν στη νέα κατάσταση. Επιπλέον, αυτό δεν θα πρέπει να επηρεάσει τα υπάρχοντα εθνικά καθεστώτα για δημόσιες υπηρεσίες ραδιοτηλεοπτικών μεταδόσεων όπως γίνεται σύμφωνα με την κοινοτική νομοθεσία.

4.2.3. Όσον αφορά το ζήτημα του εξοπλισμού των καταναλωτών, το κόστος που απαιτείται για την εγκατάσταση αποκωδικοποιητή ψηφιακών σημάτων είναι πιθανόν να καταστήσει απαγορευτική τη χρήση της ψηφιακής τηλεόρασης. Παρά το γεγονός αυτό, η ικανότητα της κατασκευαστικής βιομηχανίας να περιορίζει, συνεχώς, τόσο το μέγεθος των προϊόντων όσο και το απαιτούμενο κόστος, διασφαλίζει τον τελικό περιορισμό των εμποδίων που παρεμβάλλονται στην ανάπτυξη ισχυρών, εύκολα μετακινούμενων και λειτουργικών πολυμέσων. Αυτό που χρειάζεται είναι ένα εύχρηστος προσωπικός υπολογιστής για λήψη εκπομπών, πράγμα το οποίο αναμφισβήτητα θα κατασκευαστεί εν ευθέτω χρόνω.

4.3. Ερώτηση 2Γ

Ποιες είναι οι ενδείξεις σχετικά με τη μεταβολή στην Ευρώπη του τρόπου πρόσβασης στις υπηρεσίες, στην πληροφόρηση, στην ψυχαγωγία και στον πολιτισμό, τόσο στο σπίτι όσο και στο γραφείο; Ποιες είναι οι συνέπειες της κατάστασης που επικρατεί σήμερα, σχετικά με το βαθμό χρησιμοποίησης των προσωπικών υπολογιστών, του Διαδικτύου και της τηλεόρασης, για την ανάληψη πρωτοβουλιών παροχής νέων υπηρεσιών; Ποιες δράσεις (εάν συντρέχει λόγος) θα πρέπει να αναληφθούν για να αυξηθούν τα χαμηλά ποσοστά χρησιμοποίησης του Διαδικτύου και των πολυμέσων;

4.3.1. Στον ακόλουθο πίνακα γίνεται μία γενική περιγραφή της επικρατούσας κατάστασης:

>ΘΕΣΗ ΠΗΝΑΚΑ>

4.3.2. Οι συνέπειες του σημερινού βαθμού χρήσης των προσωπικών υπολογιστών, του Διαδικτύου και της τηλεόρασης για την ανάληψη πρωτοβουλιών παροχής νέων υπηρεσιών εξετάσθηκαν προηγουμένως. Οι εργαζόμενοι σε επιχειρήσεις κατά τη διάρκεια της εργασίας τους, τόσο στο γραφείο όσο και εκτός αυτού ή μέσω του τηλεφώνου, έχουν τις μεγαλύτερες πιθανότητες να χρησιμοποιήσουν τις νέες υπηρεσίες, και ιδιαίτερα το Διαδίκτυο και το ηλεκτρονικό ταχυδρομείο. Η χρήση της ψηφιακής τηλεόρασης είναι ελάχιστη όπως ελάχιστες είναι και οι νέες υπηρεσίες που παρέχονται.

4.3.3. Για πλήρη εκμετάλλευση των συγκλινουσών υπηρεσιών, ιδίως για οικιακή χρήση, χρειάζεται μια επαναστατική αλλαγή στον τρόπο χρήσης. Η διασύνδεση μέσω προσωπικού υπολογιστή είναι απαράδεκτη για τον μη ειδήμονα χρήστη.

4.3.4. Η εκπαίδευση και η κατάρτιση διαδραματίζουν κεντρικό ρόλο στην επίτευξη υψηλών επιπέδων διείσδυσης των πολυμέσων στους υπολογιστές και χρήσεως του Διαδικτύου. Ο ρυθμός των τεχνολογικών αλλαγών καθιστά εμφανή την ανάγκη για την δια βίου μάθηση και δημιουργεί πιέσεις στα υφιστάμενα μέσα για εκπαίδευση και κατάρτιση. Οι δημόσιες αρχές πρέπει να ενισχύσουν τις δυνατότητες των ιδρυμάτων πρωτοβάθμιας, δευτεροβάθμιας και τριτοβάθμιας εκπαίδευσης προκειμένου να εκπαιδεύουν τους μαθητές στις τεχνολογίες των ηλεκτρονικών υπολογιστών και στην εκμετάλλευσή τους, ενώ απαιτείται επιπλέον δυναμικότητα για την εκπαίδευση των ενηλίκων. Οι μεγαλύτεροι εργοδότες, τόσο του δημόσιου όσο και του ιδιωτικού τομέα, πρέπει να έχουν τη δυνατότητα να εκπαιδεύουν τους υπαλλήλους τους, ενώ οι μικρότεροι εργοδότες πρέπει να μπορούν να υπολογίζουν στις πρωτοβουλίες των εμπορικών επιμελητηρίων και στις οργανώσεις των εργοδοτών καθώς και στους εκπαιδευτικούς φορείς. Τα δημόσια προγράμματα για τη στήριξη της εκ νέου απασχολήσεως των ανέργων πρέπει να επισημαίνουν υποψήφιους κατάλληλους για την εκμάθηση αυτών των δεξιοτήτων. Η ΟΚΕ πιστεύει ότι πρέπει να καταβληθούν σημαντικές προσπάθειες σε ολόκληρη την επικράτεια της ΕΕ και ότι η Επιτροπή θα ήταν σκόπιμο να αναπτύξει πρωτοβουλίες στον τομέα αυτό.

4.4. Ερώτηση 2Δ

Λαμβανομένων υπόψη των θέσεων που έχουν διατυπωθεί στο Έγγραφο Εργασίας της Επιτροπής σχετικά με το 5ο Πρόγραμμα-Πλαίσιο, ποια προγράμματα Ε& ΤΑ της Κοινότητας θα πρέπει να τεθούν σε εφαρμογή για την επίτευξη της σύγκλισης;

4.4.1. Η ΟΚΕ έχει ήδη εκδώσει γνωμοδότηση σχετικά με τις προτεραιότητες του Πέμπτου προγράμματος πλαισίου (ΕΤΑ 1998-2002) () και προετοιμάζει νέα γνωμοδότηση ενόψει αυτών των συγκεκριμένων προγραμμάτων ().

5. Ερώτηση 3

Εμπόδια που περεμβάλλονται στην επίτευξη της σύγκλισης:

5.1. Ποιες είναι οι πιθανές επιπτώσεις των εμποδίων που έχουν προσδιορισθεί; Υφίστανται άλλα εμπόδια ή παράγοντες που επηρεάζουν σημαντικά τη διαδικασία της σύγκλισης στην Ευρώπη;

5.1.1. Η Επιτροπή έχει εντοπίσει ορθώς το εύρος των υφιστάμενων και των πιθανών εμποδίων για τη σύγκλιση. Τα ειδικότερα θέματα εξετάζονται στη συνέχεια στις απαντήσεις που δίνονται στις ερωτήσεις 4 έως 9.

6. Ερώτηση 4

Οι συνέπειες της σύγκλισης για τις υφιστάμενες κανονιστικές ρυθμίσεις:

6.1. Ερώτηση 4Α

Για την αντιμετώπιση των πρόσφατων εξελίξεων απαιτείται άραγε αύξηση ή περιορισμός του αριθμού των κανονιστικών ρυθμίσεων που αφορούν τους τομείς της σύγκλισης και σε ποιο βαθμό θα πρέπει να αφεθεί η επίτευξη των στόχων που έχουν τεθεί στις δυνάμεις της αγοράς;

6.1.1. Είναι απαραίτητη η θέσπιση νομοθεσίας προκειμένου να εξασφαλισθεί η εμπιστοσύνη του κοινού σε δύο πτυχές:

6.1.2. Από την πτυχή της αγοράς, η ύπαρξη κανονιστικών ρυθμίσεων είναι αναγκαία μόνον στην περίπτωση όπου δεν υπάρχει πλήρης ανταγωνισμός ή δεν ταιριάζει πλήρως με τις απαιτήσεις της αγοράς. Σε κάθε άλλη περίπτωση θα πρέπει να εφαρμόζονται μόνον οι κανόνες ανταγωνισμού. Οι πρόσφατες εξελίξεις συνηγορούν υπέρ της κατάργησης των μονοπωλίων και της εξεύρεσης εναλλακτικών λύσεων για την παροχή υπηρεσιών γενικού οικονομικού συμφέροντος. Τούτες απαιτούν εγγυημένη πρόσβαση στα δίκτυα και χωρίς φραγμούς ανταγωνιστικές αγορές καθώς και διαφάνεια στις τιμές προκειμένου να διασφαλισθεί η υψηλότερη ποιότητα εξυπηρέτησης των καταναλωτών.

6.1.3. Πέρα από την πτυχή της αγοράς, ενδέχεται να χρειάζεται θέσπιση νομοθεσίας προκειμένου να επιτευχθούν οι στόχοι του κοινού συμφέροντος (βλ. σημ. 7.5.1 και 8.2.3 παρακάτω).

6.2. Ερώτηση 4Β

Σε ποιες περιπτώσεις και σε ποιο βαθμό η σύγκλιση αντιβαίνει προς τις αρχές που διέπουν τις υφιστάμενες κανονιστικές ρυθμίσεις στους τομείς των τηλεπικοινωνιών, των ΜΜΕ και της τεχνολογίας των πληροφοριών;

6.2.1. Η σύγκλιση θέτει μια πρόκληση στην υφιστάμενη νομοθεσία. Οι φωνητικές επικοινωνίες στο Διαδίκτυο αποτελούν ένα παράδειγμα. Η χορήγηση άδειας εκμετάλλευσης φωνητικών τηλεπικοινωνιών παραπέμπει στην εποχή όπου τα δίκτυα αφορούσαν περισσότερο ή λιγότερο τις φωνητικές επικοινωνίες και η άδεια εκμετάλλευσης αποτελούσε τόσο εγγύηση ποιότητας όσο και τον απαραίτητο βαθμό μονοπωλίου ώστε να αποδίδει ανάλογα η επένδυση. Στην εποχή των ψηφιακών υποδομών, η φωνητική επικοινωνία αποτελεί απλώς έναν από τους διάφορους συρμούς δυαδικών ψηφίων (bit). Το γεγονός εάν πρέπει μια φωνητική υπηρεσία να υπόκειται στην χορήγηση άδειας εκμετάλλευσης, αποτελεί ζήτημα προς επανεξέταση. Κατά κανόνα, η ΟΚΕ θα προτιμούσε οι ανταγωνιστικές φωνητικές υπηρεσίες να υπόκεινται απλώς στις ανταγωνιστικές πιέσεις των δυνάμεων της αγοράς.

7. Ερώτηση 5

Εξάλειψη των εμποδίων και θέσπιση του κατάλληλου ρυθμιστικού πλαίσιου για τις επιχείρησεις και τους καταναλωτές:

7.1. Ερώτηση 5Α

Έχουν πραγματοποιηθεί οι αναγκαίες, βάσει της διαδικασίας σύγκλισης, προσαρμογές των ορισμών που περιλαμβάνονται στις εθνικές νομοθεσίες και/ή στην κοινοτική νομοθεσία για τους τομείς των τηλεπικοινωνιών, των ΜΜΕ και της τεχνολογίας των πληροφοριών;

7.1.1. Από το παράδειγμα που δίνεται στο ανωτέρω σημείο, είναι σαφές ότι η νομοθεσία οφείλει να διαχωρίσει εννοιολογικά την υποδομή από τις υπηρεσίες περιεχομένου και να αναγνωρίσει τον καινοτόμο χαρακτήρα των ψηφιακών υποδομών. Συνεπώς, η αναθεώρηση του 1999 της κοινοτικής νομοθεσίας για τις τηλεπικοινωνίες οφείλει να διασφαλίσει ότι αντικατοπτρίζεται ορθώς ο εν λόγω διαχωρισμός και ότι οι ορισμοί που χρησιμοποιούνται επί του παρόντος πρέπει να προσαρμοσθούν στην επικαιρότητα.

7.1.2. Όσον αφορά την ανάπτυξη νέων συγκλινουσών υπηρεσιών, όπως π.χ. του ηλεκτρονικού εμπορίου, απαιτείται η θέσπιση νέων κανονιστικών ρυθμίσεων. Επίσης, θα πρέπει να υπάρξει προσαρμογή των υφιστάμενων νόμων για την προστασία των καταναλωτών, της ιδιωτικής ζωής, κ.λπ. προς το κοινό συμφέρον και να διασφαλισθεί ότι η αγορά συνεχίζει να αναπτύσσεται.

7.2. Ερώτηση 5Β

Θεωρείτε ότι η εμφάνιση του φαινομένου της σύγκλισης καθιστά αναγκαία την προσαρμογή των υφιστάμενων προσεγγίσεων ή την υιοθέτηση νέων για τη ρύθμιση ζητημάτων όπως η είσοδος στην αγορά, η χορήγηση αδειών, η πρόσβαση στα δίκτυα, οι καταναλωτές (συμπεριλαμβανομένων των συστημάτων πρόσβασης υπό όρους), το περιεχόμενο και η τιμολόγηση;

Χορήγηση αδειών

7.2.1. Η χορήγηση αποκλειστικής αδείας σε μια επιχείρηση ευρείας ζώνης για μία ορισμένη χρονική περίοδο αιτιολογείται στην περίπτωση της εισόδου στην αγορά υποδομών, ανεξάρτητα από το εάν αυτές αφορούν τις τηλεπικοινωνίες και την καλωδιακή ή δορυφορική μετάδοση. Επίσης, μπορεί να αιτιολογηθεί η ύπαρξη περιορισμών σε σχέση με τα υφιστάμενα δίκτυα στην περίπτωση που ο ενδιαφερόμενος φορέας διαθέτει δεσπόζουσα θέση ή επιδιώκεται η ενθάρρυνση της εισόδου στην αγορά νέων εταιρειών. Όπως τονίζεται στο έγγραφο της Επιτροπής, οι επίγειες ψηφιακές ραδιοτηλεοπτικές μεταδόσεις αποτελούν ένα νέο τομέα και για το λόγο αυτό απαιτείται η υιοθέτηση μίας νέας προσέγγισης του ζητήματος της χορήγησης αδειών, προκειμένου να ενθαρρυνθεί η είσοδος στην αγορά νέων εταιρειών.

7.2.2. Η υιοθέτηση ενός πλέγματος κοινών αρχών για τη χορήγηση αδειών σε ολόκληρη την Κοινότητα αποτελεί την καλύτερη λύση, ιδιαίτερα εάν οι εν λόγω αρχές αποσκοπούν στην προώθηση της εισόδου στην αγορά νέων εταιρειών.

Πρόσβαση

7.2.3. Οι προμηθευτές υπηρεσιών Διαδικτύου θα πρέπει να διαθέτουν τις ίδιες δυνατότητες πρόσβασης με τους υπόλοιπες προμηθευτές υπηρεσιών, ενώ σε καμία περίπτωση δεν πρόκειται οι εν λόγω προμηθευτές να αναλάβουν την υποχρέωση παροχής καθολικής υπηρεσίας.

7.2.4. Η καλωδιακή και ασύρματη τηλεφωνία καθώς και οι ηλεκτρικές γραμμές αποτελούν εναλλακτικές λύσεις στον τοπικό βρόχο. Ακόμη, χρειάζεται να υιοθετηθούν ρυθμιστικές πολιτικές που να ευνοούν τον βιώσιμο ανταγωνισμό στην παροχή τοπικής υποδομής.

7.2.5. Η ΟΚΕ εκφράζει την υποστήριξή της προς την προσέγγιση που έχει υιοθετηθεί στο πλαίσιο της οδηγίας σχετικά με τα τηλεοπτικά πρότυπα για τα συστήματα πρόσβασης υπό όρους () και τάσσεται υπέρ της επέκτασης των αρχών της στο περιβάλλον των νέων υπηρεσιών.

7.2.6. Η εμπορική και κανονιστική τακτική που επικρατεί στον τομέα των προγραμμάτων σύνδεσης (browser) και αναζήτησης πληροφοριών (search) μεταβάλλεται ταχέως. Η άποψή της ΟΚΕ είναι ότι πρέπει να εμποδιστεί η κατάχρηση των δεσποζουσών θέσεων.

7.2.7. Η ΟΚΕ συμφωνεί με το συσχετισμό μεταξύ των συστημάτων EPG (οδηγοί ηλεκτρονικών προγραμμάτων) και των συστημάτων κράτησης θέσεων των αεροπορικών εταιρειών και τονίζει ότι στο παραδοσιακό πλαίσιο εκπομπών, τα συστήματα EPG δεν πρέπει να δημιουργούν διακρίσεις. Τα συστήματα ΕPG στο περιβάλλον του Διαδικτύου θα είναι ανταγωνιστικά κατά τρόπο παρόμοιο με εκείνο που παρατηρείται για τα προγράμματα σύνδεσης (browsers).

7.2.8. Η ΟΚΕ αποδέχεται επίσης το συσχετισμό API (προσαρμογή προγραμμάτων εφαρμογής) μεταξύ των προσωπικών υπολογιστών και των αποκωδικοποιητών ψηφιακών σημάτων. Εντούτοις, θεωρεί ότι είναι σημαντικό να μην υπάρξει επιβολή της εν λόγω τυποποίησης από παράγοντες εκτός της βιομηχανίας. Θα πρέπει να δοθεί ο κατάλληλος χρόνος για την de facto θέσπιση προτύπων για τους αποκωδικοποιητές ψηφιακών σημάτων από τις δυνάμεις της αγοράς.

Περιεχόμενο

7.2.9. Όσον αφορά τα ζητήματα του περιεχομένου και της αποκλειστικότητας, θα πρέπει να επιτευχθούν εμπορικές συμφωνίες και να εφαρμοσθεί η νομοθεσία που ισχύει για τον ανταγωνισμό. Δημιουργείται στρέβλωση από τις δυνάμεις της αγοράς σε σχέση με την κάθετη ολοκλήρωση των ραδιοτηλεοπτικών μεταδόσεων. Τούτη σχετίζεται με το ποσό που είναι διατεθειμένοι να καταβάλουν οι φορείς συνδρομητικής τηλεοπτικής μετάδοσης για την απόκτηση δικαιωμάτων μετάδοσης προστιθέμενου τέλους, προκειμένου να προβάλλουν την υποδομή τους. Μένει να διευκρινισθεί εάν η εξέλιξη της ιδιοκτησίας υποδομών και η χρήση και ανάπτυξη της προώθησης γεγονότων προστιθέμενου τέλους θα καταλήξει σε ευρύτερη αποδοχή από το κοινό των προεξεχόντων γεγονότων. Επί του παρόντος, το προεξέχον περιεχόμενο εξυπηρετεί την προώθηση νέων συγκλινουσών υπηρεσιών, ενώ η ευρύτερη πρόσβαση του κοινού μπορεί να επιτευχθεί μέσω των δικαιωμάτων αναμετάδοσης. Τα κράτη μέλη επανεξετάζουν τη θέση τους υπό το πρίσμα της οδηγίας για την τηλεόραση χωρίς σύνορα ().

7.2.10. Η ΟΚΕ πιστεύει ότι στον κόσμο του εμπορικού αθλητισμού το ευρύ κοινό έχει βασικό δικαίωμα ελεύθερης παρακολούθησης των γεγονότων. Η πρόσβαση στα αθλητικά γεγονότα πρέπει να χρεώνεται στους θεατές, με τον ένα ή τον άλλο τρόπο. Επειδή η πρόσβαση αυτή συμβάλλει στην πώληση συνδρομών τηλεόρασης ενδέχεται να αποδειχθεί χρησιμότερη σε ορισμένους επιχειρηματίες ραδιοτηλεοπτικών μεταδόσεων από ό,τι σε άλλους. Εν καιρώ, οι επιχειρηματίες που ασχολούνται με την αναμετάδοση αθλητικών γεγονότων θα πρέπει να ισορροπήσουν το όφελος από ένα τηλεοπτικό κοινό που πληρώνει για τα διάφορα θεάματα από το τηλεοπτικό κοινό που αποτελεί στόχο των διαφημιστών. Σε πολλές περιπτώσεις ένα ευρύτερο κοινό για τις διαφημίσεις μπορεί να αποδειχθεί πιο κερδοφόρο από ένα μικρότερο κοινό που καταβάλλει συνδρομή. Ανεξάρτητα από το γεγονός αυτό, η ΟΚΕ θεωρεί ότι ακόμη και στον κόσμο του εμπορικού αθλητισμού η αναμετάδοση εξαιρετικά σημαντικών αθλητικών γεγονότων ή άλλων εκδηλώσεων ανήκουν στη βασική πληροφόρηση του πληθυσμού. Σύμφωνα με την οδηγία για την τηλεόραση χωρίς σύνορα τα κράτη μέλη έχουν τη διακριτική ευχέρεια να ορίζουν τα αθλητικά και άλλα σημαντικά γεγονότα που μπορούν να μεταδίδονται ελεύθερα.

Τιμολόγηση

7.2.11. Η ΟΚΕ αποδέχεται πλήρως την άποψη που εκφράζεται στο Πράσινο Βιβλίο, σύμφωνα με την οποία το ύψος των τιμών που απαιτείται για τη διείσδυση στην αγορά θα πρέπει να καθορισθεί από τις δυνάμεις της αγοράς και τον ανταγωνισμό. Ωστόσο, θα πρέπει να υπάρξουν ρυθμίσεις για τη διασφάλιση της διαφάνειας των τιμών, όπου τούτο δεν διασφαλίζεται από την αγορά.

7.3. Ερώτηση 5Γ

Θα απαιτηθούν, λόγω της σύγκλισης, μεταβολές ως προς τις προσεγγίσεις που έχουν υιοθετηθεί σχετικά με την κατανομή και την τιμολόγηση του φάσματος των συχνοτήτων και ιδιαίτερα όσον αφορά την προσέγγιση που θα πρέπει να υιοθετηθεί, υπό το φως της σύγκλισης, για τη μετάβαση από την παροχή αναλογικών υπηρεσιών στην παροχή ψηφιακών υπηρεσιών, καθώς και για την κατάργηση των αναλογικών υπηρεσιών;

7.3.1. Θα πρέπει να καθορισθεί μία συγκεκριμένη ημερομηνία για την ολοκλήρωση της διαδικασίας μετάβασης από τις αναλογικές στις ψηφιακές υπηρεσίες. Η καταλληλότερη λύση θα ήταν ο καθορισμός μίας συγκεκριμένης ημερομηνίας για ολόκληρη την Κοινότητα, όπως στην περίπτωση του 1992 για τη δημιουργία της εσωτερικής αγοράς.

7.4. Ερώτηση 5Δ

Ποιοι θα πρέπει να είναι, στο πλαίσιο της σύγκλισης, οι στόχοι της διαδικασίας προτυποποίησης και ποια σχέση θα πρέπει να συνδέει τη διεθνή και την περιφερειακή προτυποποίηση;

7.4.1. Η προτυποποίηση πρέπει να διαμορφωθεί από τον ίδιο τον τομέα, αν και ορισμένα πρότυπα ενδέχεται να καθορισθούν από τις απαιτήσεις των δημόσιων οργανισμών. Η ΟΚΕ εξέδωσε πρόσφατα γνωμοδότηση για την προτυποποίηση ().

7.5. Ερώτηση 5Ε

Ποιες συμπληρωματικές δράσεις επιβάλλεται να αναληφθούν στο πλαίσιο της σύγκλισης (εάν συντρέχει λόγος) για τη διασφάλιση των συμφερόντων των καταναλωτών και των ατόμων με ειδικές ανάγκες;

7.5.1. Γενικά, τα συμφέροντα των καταναλωτών προστατεύονται από τους νόμους και τις κανονιστικές ρυθμίσεις που ήδη ισχύουν για την πληροφόρηση, την τηλεόραση, κ.λπ. Ειδική αντιμετώπιση απαιτείται στην περίπτωση του Διαδικτύου, διότι με αυτό παρέχεται η δυνατότητα σχετικά ανώνυμης επικοινωνίας μεταξύ των διαφόρων προσώπων και ομάδων. Η ΟΚΕ έχει υιοθετήσει γνωμοδοτήσεις για το «Σχέδιο δράσης για την προώθηση της ασφαλούς χρήσης του Διαδικτύου» () και για την «Προστασία των ανηλίκων και της ανθρώπινης αξιοπρέπειας στις υπηρεσίες ραδιοτηλεόρασης και πληροφοριών» ().

7.5.2. Όσον αφορά τα άτομα με ειδικές ανάγκες, η βασική συσκευή που χρησιμοποιούν είναι ο προσωπικός υπολογιστής. Οι προσωπικοί υπολογιστές έχουν ήδη προσαρμοσθεί στις ανάγκες των εν λόγω ατόμων. Όσο εξελίσσονται οι προσωπικοί υπολογιστές, θα είναι δυνατόν να βελτιωθούν και οι δυνατότητες προσαρμογής (interfaces) για τα άτομα αυτά.

8. Ερώτηση 6

Διασφάλιση των στόχων δημόσιου συμφέροντος στο πλαίσιο της σύγκλισης.

8.1. Ερώτηση 6Α

Το φαινόμενο της σύγκλισης συμβαδίζει ή όχι με τον τρόπο που εξυπηρετείται το δημόσιο συμφέρον στους τομείς των τηλεπικοινωνιών, των ΜΜΕ και της τεχνολογίας των πληροφοριών;

8.1.1. Όσον αφορά τον τομέα των τηλεπικοινωνιών το φαινόμενο της σύγκλισης δεν επηρεάζει την υφιστάμενη κατάσταση, διότι ήδη τα δίκτυα λειτουργούν ανεξάρτητα από τις υπηρεσίες που παρέχονται, αν και οι υπό επεξεργασία ρυθμίσεις πρέπει να διασφαλίσουν στους χρήστες την πρόσβαση στις νέες υπηρεσίες.

8.1.2. Η σύγκλιση, στις ραδιοτηλεοπτικές μεταδόσεις ή μάλλον η τακτική της ψηφιακής ανάπτυξης καταλήγει στην κάθετη ολοκλήρωση. Η εξέλιξη αυτή παρέχει την απαραίτητη πρόκληση για τη θέσπιση ρυθμίσεων. Αυτό θα επιτευχθεί με τον καλύτερο τρόπο αν εξασφαλισθεί η πρόσβαση στα δίκτυα ευρείας ζώνης.

8.1.3. Στον τομέα της τεχνολογίας των πληροφοριών το σημαντικότερο θέμα που θα πρέπει να αντιμετωπισθεί είναι το ζήτημα του ελέγχου των de facto προτύπων και η ξεχωριστή χρέωση των υπηρεσιών. Κατά συνέπεια, η διαμάχη που ξέσπασε μεταξύ των εταιρειών Microsoft και Sun Microsystems σχετικά με το πρόγραμμα Java και η ενσωμάτωση του Microsoft Internet Explorer στο πρόγραμμα Windows αποτελούν ιδιαίτερα σοβαρά θέματα. Για την προώθηση του ανταγωνισμού και της καινοτομίας θα πρέπει να θεσπισθούν πρότυπα και προγράμματα δημόσιας πρόσβασης και να εξαλειφθούν οι προσπάθειες επηρεασμού των δυνατοτήτων επιλογής εκ μέρους των εταιρειών που κατέχουν δεσπόζουσα θέση. Το ίδιο ισχύει και για την περίπτωση των Windows CE.

8.2. Ερώτηση 6Β

Θεωρείτε ότι θα πρέπει να υπάρξει σαφέστερος καθορισμός των στόχων που τίθενται και, στην περίπτωση ανάληψης ειδικών υποχρεώσεων, θα πρέπει να υπάρξει μεγαλύτερη ανάληψη υποχρεώσεων μεταξύ μίας ευρείας ομάδας παραγόντων;

8.2.1. Υφίστανται ορισμένοι λόγοι για το σαφέστερο καθορισμό των στόχων στους τομείς της ραδιοτηλεοπτικής μετάδοσης και της τεχνολογίας των πληροφοριών, ενώ θα πρέπει να υπάρξει και ανάληψη ειδικών υποχρεώσεων. Όπως έχει ήδη αναλυθεί, οι στόχοι γενικού οικονομικού συμφέροντος πρέπει, εν καιρώ, να ισχύσουν και για τους φορείς των δικτύων ευρείας ζώνης. Είναι ίσως πρώιμο να επιβληθεί υποχρέωση πρόσβασης ευρείας ζώνης στα αναπτυσσόμενα δίκτυα αλλά τούτος πρέπει να είναι ο μακροπρόθεσμος στόχος.

8.2.2. Στην ραδιοτηλεοπτική μετάδοση κυριαρχεί η τάση των θεματικών διαύλων 7 συνεπώς, οι στόχοι της ραδιοτηλεοπτικής μετάδοσης κοινής ωφέλειας δεν είναι απαραίτητο να υλοποιηθούν μέσω των διαύλων γενικού περιεχομένου. Οποιαδήποτε αλλαγή θα εξαρτηθεί από την εμπειρία που αποκτήθηκε σε ένα περιβάλλον με πολλούς διαύλους.

8.2.3. Ο πολλαπλασιασμός και η παγκοσμιοποίηση των υπηρεσιών ραδιοτηλεοπτικών μεταδόσεων και ενημέρωσης θέτει αναπόφευκτα το ζήτημα της κοινής ωφέλειας σε σχέση με το περιεχόμενο. Η παρούσα γνωμοδότηση δεν μπορεί να υποδείξει εάν πρέπει ή όχι να θεσπισθεί νέα νομοθεσία. Η ΟΚΕ θα εκφράσει εν ευθέτω χρόνω τη γνώμη της για το ζήτημα αυτό και, επί του παρόντος, επεξεργάζεται αίτηση γνωμοδότησης σχετικά με την προστασία των ανηλίκων.

9. Ερώτηση 7

Η μελλοντική μόρφη των κανονιστικών ρυθμίσεων.

9.1. Ερώτηση 7Α

Θεωρείτε ότι είναι απαραίτητη η, λόγω των πρόσφατων εξελίξεων, επανεξέταση του τρόπου εφαρμογής των κανόνων που ισχύουν για τους τομείς των τηλεπικοινωνιών, των ΜΜΕ και της τεχνολογίας των πληροφοριών;

9.1.1. Η ΟΚΕ θεωρεί ότι η Επιτροπή θέτει τα σωστά ερωτήματα. Επίσης, η ΟΚΕ συμφωνεί πλήρως με την άποψη ότι οι κανονιστικές διατάξεις θα πρέπει να βασίζονται στις αρχές που αναφέρονται στο Πράσινο Βιβλίο, δηλαδή:

(i)

δεν θα πρέπει να θεσπίζονται κανονιστικές διατάξεις χωρίς να υφίσταται ουσιαστικός λόγος 7

(ii)

οι κανονιστικές διατάξεις που θεσπίζονται θα πρέπει να σέβονται τις ελευθερίες που παρέχονται στο πλαίσιο της λειτουργίας της ενιαίας αγοράς 7

(iii)

κατά τη θέσπιση των κανονιστικών διατάξεων θα πρέπει να λαμβάνεται υπόψη η επιχειρηματική πραγματικότητα 7

(iv)

οι κανονιστικές διατάξεις θα πρέπει να συμβάλουν αποτελεσματικά στην επίτευξη στόχων κοινωνικού και γενικού συμφέροντος.

9.1.2. Ο ανταγωνισμός στον τομέα των υποδομών ευρείας ζώνης αποτελεί ένα ιδιαίτερα σημαντικό θέμα στο πλαίσιο της αγοράς των συγκλινουσών υπηρεσιών και, κατά συνέπεια, η σύγκλιση που λαμβάνει χώρα αποτελεί την καλύτερη ευκαιρία για την επανεξέταση της προσέγγισης που έχει υιοθετηθεί από την Επιτροπή σχετικά με τις κανονιστικές διατάξεις για τον τομέα των τηλεπικοινωνιών. Επίσης, θα πρέπει να επανεξετασθεί το κατά πόσον η διατήρηση ορισμένων μονοπωλιακών δικαιωμάτων θα πρέπει να αφορά μόνον ορισμένες εξαιρετικές περιπτώσεις. Οι παραδοσιακοί ΔΟΤ θα επιδιώξουν να εισάγουν υπηρεσίες ευρείας ζώνης ενώ ο ανταγωνισμός θα προέλθει από το ψηφιακό καλώδιο, τις ασύρματες τηλεπικοινωνίες και την επίγεια και τη δορυφορική ψηφιακή ραδιοτηλεοπτική μετάδοση.

9.2. Ερώτηση 7Β

Θεωρείτε ότι η ταυτόχρονη ύπαρξη διαφορετικών κανονιστικών αρχών και υπουργείων, αρμοδιότητα των οποίων είναι οι διάφορες πτυχές των δραστηριοτήτων στους τομείς των τηλεπικοινωνιών, των ΜΜΕ και της τεχνολογίας των πληροφοριών, αποτελεί την κατάλληλη διάρθρωση για την εποπτεία των κανονιστικών διατάξεων στο πλαίσιο της σύγκλισης;

9.2.1. Στο πλαίσιο της σύγκλισης της βιομηχανίας και των τομέων της αγοράς και τον προσδιορισμό συγκεκριμένων στόχων που θα πρέπει να επιτευχθούν μέσω της εφαρμοζόμενης πολιτικής, ο διαχωρισμός των κανονιστικών αρμοδιοτήτων μεταξύ των κυβερνητικών οργάνων και των εθνικών κανονιστικών αρχών είναι πιθανόν να παρεμβάλει εμπόδια στην αποτελεσματική παροχή τόσο των παλαιών όσο και των νέων υπηρεσιών στους καταναλωτές. Στις περιπτώσεις εκείνες στις οποίες απαιτείται η θέσπιση κανονιστικών ρυθμίσεων, η εφαρμογή των εν λόγω ρυθμίσεων και η συμμόρφωση προς αυτές θα πρέπει να πραγματοποιείται βάσει των επιδιωκόμενων στόχων και όχι του τύπου δραστηριότητας στην οποία αναφέρονται. Η αποτελεσματικότητα και η πρόοδος θα πρέπει να ενθαρρυνθούν και όχι να παρεμποδισθούν.

9.2.2. Κατά συνέπεια, ο καθορισμός μίας κοινής ή ενιαίας κανονιστικής αρχής αποτελεί την καταλληλότερη λύση. Δεν ισχύει όμως το ίδιο για το περιεχόμενο των προγραμμάτων των ΜΜΕ.

9.3. Ερώτηση 7Γ

Θεωρείτε ότι θα απαιτηθεί η επανεξέταση των κανονιστικών αρμοδιοτήτων σε εθνικό, κοινοτικό ή διεθνές επίπεδο λόγω της σύγκλισης και, εάν ναι, σε ποιους τομείς;

9.3.1. Θα πρέπει να εξετασθεί το κατά πόσον επαρκούν οι υφιστάμενοι κανόνες ανταγωνισμού για τον έλεγχο της κατάστασης που θα επικρατήσει με τη μελλοντική σύγκλιση των διαφόρων τομέων. Λαμβανομένου υπόψη ότι με την σύγκλιση θα εκλείψουν (χάρη στην ψηφιοποίηση) οι περισσότεροι λόγοι για τους οποίους απαιτούνταν η κανονιστική ρύθμιση των σχετικών επιμέρους τομέων (π.χ. σπανιότητα συχνοτήτων, δυναμικότητα του δικτύου, διαρθρώσεις της βιομηχανίας και της αγοράς), η εφαρμογή των κανόνων του ανταγωνισμού φαίνεται ότι αρκεί. Επιπλέον, η εφαρμογή των κανόνων ανταγωνισμού της ΕΕ αποτελεί την καταλληλότερη λύση σε σχέση με την θέσπιση κανονιστικών ρυθμίσεων για την πραγματοποίηση ενιαίων ελέγχων των τομέων της σύγκλισης σε ευρωπαϊκό επίπεδο.

9.3.2. Η ΟΚΕ συμφωνεί με την άποψη ότι η αρχή της επικουρικότητας θα πρέπει να εφαρμόζεται στο σύνολο της κοινοτικής νομοθεσίας.

10. Ερώτηση 8

Οι διεθνείς πτυχές της σύγκλισης.

10.1. Ερώτηση 8Α

Θεωρείτε ότι απαιτείται, λόγω της σύγκλισης η ανάληψη περαιτέρω δράσεων σε διεθνές επίπεδο;

10.1.1. Η κυβέρνηση των ΗΠΑ εξέδωσε πρόσφατα ένα «Πράσινο Βιβλίο» σχετικά με την τεχνική διαχείριση του Διαδικτύου. Για το λόγο αυτό, η ΟΚΕ θεωρεί ότι η Επιτροπή πρέπει να συνεχίσει την πολιτική της, η οποία σκιαγραφείται στην πρόσφατη Ανακοίνωσή της σχετικά με την ανάγκη ενίσχυσης της διεθνούς συνεργασίας. Πρόκειται για ουσιαστικά ζητήματα και η ΟΚΕ καλεί την Επιτροπή να συνεχίσει την εν λόγω πρωτοβουλία.

10.1.2. Για τη σύγκλιση θα απαιτηθεί συνεχής στήριξη από τον ΠΟΕ και άλλους διεθνείς οργανισμούς προκειμένου να διασφαλισθεί η πρόσβαση στην υποδομή για τις νέες και τις συγκλίνουσες υπηρεσίες.

10.2. Ερώτηση 8Β

Ποια συμπληρωματικά μέτρα θεωρείτε ότι θα πρέπει να ληφθούν προκειμένου να ενθαρρυνθούν ορισμένες άλλες χώρες, π.χ. οι ΧΚΑΕ, ώστε να δημιουργήσουν τις κατάλληλες συνθήκες για την αξιοποίηση των πρόσφατων εξελίξεων;

10.2.1. Η εναρμόνιση, το συντομότερο δυνατόν, των κανονιστικών ρυθμίσεων που ισχύουν στην Κεντρική και Ανατολική Ευρώπη με τις αντίστοιχες της ΕΕ αποτελούν αναγκαία προϋπόθεση τόσο για την ένταξη των εν λόγω χωρών σε αυτή όσο και για την πραγματοποίηση των διαπραγματεύσεων με σκοπό την ένταξή τους. Η ΟΚΕ υποστηρίζει την προσέγγιση αυτή, ιδιαίτερα όσον αφορά τα δίκτυα υποδομών.

11. Ερώτηση 9

Αρχές και πιθανές προσεγγίσεις που θα πρέπει να υιοθετηθούν στο πλαίσιο της σύγκλισης:

11.1. Ερώτηση 9Α

Ποιες θα είναι οι συνέπειες της σύγκλισης σχετικά με τις αρχές που θα πρέπει να διέπουν τις μελλοντικές κανονιστικές ρυθμίσεις για τους τομείς των τηλεπικοινωνιών, των ΜΜΕ και της τεχνολογίας των πληροφοριών; Θα πρέπει να υπάρξει προσαρμογή των εν λόγω αρχών λόγω της σύγκλισης που λαμβάνει χώρα;

11.1.1. Στο Πράσινο Βιβλίο αναφέρονται 5 αρχές:

11.1.2. Πρώτη αρχή

Οι κανονιστικές ρυθμίσεις θα πρέπει να περιορίζονται στα απολύτως αναγκαία για την επίτευξη σαφώς καθορισμένων στόχων.

Η ΟΚΕ συμφωνεί με την αρχή αυτή ιδιαίτερα με τη δήλωση ότι κάθε κανόνας θα πρέπει να είναι κατάλληλα προσαρμοσμένος ώστε να συμβάλλει στην επίτευξη σαφώς καθορισμένων στόχων.

11.1.3. Δεύτερη αρχή

Οι μελλοντικές κανονιστικές προσεγγίσεις θα πρέπει να ανταποκρίνονται στις ανάγκες των χρηστών.

Η ΟΚΕ πιστεύει ότι σημαντικά ζητήματα είναι η πρόσβαση στην ευρεία ζώνη, η ευχρηστία, η διαφάνεια της τιμολόγησης και το διαθέσιμο φάσμα υπηρεσιών περιεχομένου.

11.1.4. Τρίτη αρχή

Οι αποφάσεις για τη θέσπιση κανονιστικών ρυθμίσεων θα πρέπει να λαμβάνουν υπόψη την ανάγκη δημιουργίας ενός σαφούς και σταθερού πλαισίου.

Η ΟΚΕ υποστηρίζει πλήρως την εν λόγω αρχή. Ειδικότερα, πρέπει να υπάρξει σαφής διάκριση μεταξύ υποδομής και περιεχομένου.

11.1.5. Τέταρτη αρχή

Θα πρέπει να διασφαλισθεί η εφαρμογή της αρχής της πλήρους συμμετοχής στο νέο περιβάλλον που θα διαμορφώσει η σύγκλιση.

Η ΟΚΕ υποστηρίζει ότι προς το σκοπό αυτό θα πρέπει να υπάρξει καθολική πρόσβαση στις υπηρεσίες ευρείας ζώνης.

11.1.6. Πέμπτη αρχή

Κεντρικό ρόλο στο πλαίσιο της σύγκλισης θα διαδραματίσει η ύπαρξη ανεξάρτητων και αποτελεσματικών κανονιστικών αρχών.

Η ΟΚΕ υποστηρίζει πλήρως την πρόταση για τη θέσπιση ανεξάρτητων κανονιστικών αρχών.

11.2. Ερώτηση 9Β

Στην περίπτωση που απαιτηθεί, λόγω της σύγκλισης, η προσαρμογή των υφιστάμενων κανονιστικών προσεγγίσεων, στο πλαίσιο της εν λόγω προσαρμογής:

(i)

θα πρέπει να χρησιμοποιηθούν ως σημείο αναφοράς τα υφιστάμενα ρυθμιστικά πλαίσια και, εάν συντρέχει λόγος, να επεκταθεί το πεδίο εφαρμογής τους, αντί να υπάρξει θέσπιση νέων 7

(ii)

θα πρέπει να θεσπισθεί ένα νέο πλαίσιο για πολλές υπηρεσίες άμεσης σύνδεσης και αμφίδρομης επικοινωνίας, το οποίο θα εφαρμοσθεί ταυτόχρονα με τα ήδη υφιστάμενα ρυθμιστικά πλαίσια που ισχύουν για τις παραδοσιακές μορφές δραστηριοτήτων στους τομείς των τηλεπικοινωνιών και των ραδιοτηλεοπτικών μεταδόσεων ή

(iii)

θα πρέπει να θεσπισθεί ένα συνολικό πλαίσιο, βάσει του οποίου θα ισχύουν οι ίδιες κανονιστικές διατάξεις και για τους τρεις τομείς;

11.2.1. Η ΟΚΕ θεωρεί ότι η προσέγγιση που θα υιοθετηθεί σχετικά με το ρυθμιστικό πλαίσιο για την επερχόμενη σύγκλιση μεταξύ των διαφόρων τομέων θα πρέπει να έχει ως κύριο στόχο τόσο την υποστήριξη των καινοτομιών όσο και τη λήψη των κατάλληλων προφυλάξεων. Θα πρέπει να αποφευχθεί η πραγματοποίηση ενός ακόμη γύρου συζητήσεων σχετικά με την αναγκαιότητα της απορρύθμισης και της θέσπισης ρυθμίσεων. Η εφαρμογή των υφιστάμενων, για τους τομείς των τηλεπικοινωνιών, των οπτικοακουστικών μέσων και των ραδιοτηλεοπτικών μεταδόσεων, κανόνων, μπορεί να συνεχισθεί, στις περιπτώσεις που αυτό κρίνεται σκόπιμο, υπό την προϋπόθεση ότι θα υπάρξει κατάλληλη και ενιαία ερμηνεία τους, για την προσαρμογή τους στο νέο περιβάλλον που διαμορφώνεται λόγω των μεταβολών στους τομείς της βιομηχανίας και της τεχνολογίας. Ο ορισμός των εν λόγω υπηρεσιών θα πρέπει να βασίζεται στις πραγματικές ανάγκες της αγοράς και όχι στις παραδοσιακές κανονιστικές προσεγγίσεις. Οι υφιστάμενες κάθετες κανονιστικές διατάξεις θα μπορούσαν, μετά την κατάλληλη προσαρμογή τους, να ενσωματωθούν στο νέο περιβάλλον. Η ΟΚΕ θεωρεί ότι η ταχύτητα καθιέρωσης νέων κανόνων και προσαρμογής του υφιστάμενου κανονιστικού πλαισίου θα πρέπει να εξαρτηθεί από τις μεταβολές που συντελούνται στην αγορά. Η υιοθέτηση της εν λόγω προσέγγισης αποτελεί τον καλύτερο τρόπο διασφάλισης της εφαρμογής των προαναφερθέντων αρχών που θα πρέπει να διέπουν τις κανονιστικές διατάξεις.

11.2.2. Η ΟΚΕ διαφωνεί με την υιοθέτηση της δεύτερης προσέγγισης ως προς τις κανονιστικές διατάξεις και τάσσεται υπέρ του συνδυασμού της πρώτης και της τρίτης προσέγγισης, στο βαθμό που ο εν λόγω συνδυασμός είναι εφικτός μακροπρόθεσμα. Στο άμεσο μέλλον, οι κανονιστικές ρυθμίσεις πρέπει να βασίζονται στις ισχύουσες αρχές 7 ωστόσο, λόγω του εντεινόμενου ανταγωνισμού, οι ρυθμίσεις μπορεί να γίνουν λιγότερο περίπλοκες. Όταν οι νέες υποδομές και υπηρεσίες εδραιωθούν και γίνουν γνωστές οι προτιμήσεις των νέων χρηστών, το σύνολο του νομοθετικού πλαισίου μπορεί να επανεξετασθεί.

Βρυξέλλες, 29 Απριλίου 1998.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ C 296 της 29.9.1997.

() SEC(97) 2390 τελικό.

() ΕΕ L 256 της 26.11.1995.

() ΕΕ L 74 της 22.3.1996.

() ΕΕ L 256 της 26.11.1995.

() ΕΕ C 355 της 21.11.1997.

() COM(97) 553 τελικό και COM(98) 8 τελικό.

() COM(97) 356 τελικό της 16.10.1997.

() COM(97) 532 τελικό της 24.10.1997.

() ΕΕ C 89 της 19.3.1997.

() COM(97) 582 τελικό της 26.11.1997.

() COM(97) 570 τελικό της 18.11.1997.

ΠΑΡΑΡΤΗΜΑ στη γνωμοδότηση της Οικονομικής και Κοινωνικής Επιτροπής

Η ακόλουθη τροπολογία που έλαβε περισσότερο από το ένα τέταρτο των ψήφων απορρίφθηκε κατά τη διάρκεια των συζητήσεων.

Σημείο 7.2.10

Μετά τη δεύτερη πρόταση, να διαγραφεί το υπόλοιπο κείμενο και να αντικατασταθεί από τα εξής:

«Ωστόσο, η ΟΚΕ θεωρεί ότι ακόμη και στον κόσμο του εμπορικού αθλητισμού η μετάδοση εξαιρετικά σημαντικών αθλητικών γεγονότων ή άλλων εκδηλώσεων ανήκουν στη βασική πληροφόρηση του πληθυσμού. Σε περιπτώσεις που υπάρχει δημόσιος δίαυλος γενικού χαρακτήρα ή εθνικός δίαυλος ως επί το πλείστον γενικού χαρακτήρα και το κοινό είναι υποχρεωμένο από το νόμο να καταβάλλει συνδρομή για αυτό, τότε έχει το δικαίωμα να απαιτεί τη μετάδοση από το δίαυλο, αν και όχι αποκλειστικά μόνο από αυτόν, των εξαιρετικά σημαντικών αθλητικών γεγονότων, στα οποία συμμετέχουν συμπατριώτες του.»

Σημείο 7.2.11 (νέο)

Να προστεθεί νέο σημείο 7.2.11 ως εξής:

«Από εμπορική άποψη, επειδή η πρόσβαση αυτή συμβάλλει στην πώληση συνδρομών τηλεόρασης ενδέχεται να αποδειχθεί χρησιμότερη σε ορισμένους επιχειρηματίες ραδιοτηλεοπτικών μεταδόσεων από ό,τι σε άλλους. Εν καιρώ, οι επιχειρηματίες που ασχολούνται με την αναμετάδοση αθλητικών γεγονότων θα πρέπει να ισορροπήσουν το όφελος από ένα τηλεοπτικό κοινό που πληρώνει για τα διάφορα θεάματα από το τηλεοπτικό κοινό που αποτελεί στόχο των διαφημιστών. Σε πολλές περιπτώσεις ένα ευρύτερο κοινό για τις διαφημίσεις μπορεί να αποδειχθεί πιο κερδοφόρο από ένα μικρότερο κοινό που καταβάλλει συνδρομή.»

Η αρίθμηση αλλάζει και το παλαιό σημείο 7.2.11 γίνεται 7.2.12.

Αιτιολογία

Η τρίτη πρόταση του σημείου 7.2.10 αναφέρει ότι το «μοναδικό ζήτημα» όσον αφορά τη μετάδοση των αθλητικών γεγονότων από τα μέσα ενημέρωσης είναι το εμπορικό και προβαίνει στην ανάλυσή του. Τούτο δεν είναι ορθό. Το δικαίωμα του κοινού να παρακολουθεί εξαιρετικά σημαντικά αθλητικά (και άλλα) γεγονότα από τους δημόσιας ιδιοκτησίας εθνικούς διαύλους αποτελεί κύριο ζήτημα όπου λειτουργούν τέτοιοι δίαυλοι. Το σημείο 7.2.10 αναδιατυπώνεται προκειμένου να διασαφηνισθεί και να υπογραμμισθεί το εν λόγω ζήτημα. Το μικρότερης εμπορικής σημασίας ζήτημα εξετάζεται στο νέο σημείο 7.2.11 και το παλαιό σημείο 7.2.11 μεταβάλλεται σε 7.2.12.

Αποτέλεσμα της ψηφοφορίας

Ψήφοι υπέρ: 42, ψήφοι κατά: 45, αποχές: 12.